::: {.lead}

Brugsen er en livsnerve for Orø og varetager mange andre opgaver end salg af varer.

:::

Mange af os, som bor på Orø,
kommer gerne flere gange om ugen i Brugsen for at handle dagligvarer.
Jeg er glad for at have muligheden for at handle lokalt,
og selvom udvalget og tilbuddene ikke altid er lige så prangende
som på fastlandet,
er jeg imponeret over vareudbuddet.
Som medlem af Orø Brugsen
benytter jeg mig også af de mange gode tilbud,
som løbende kommer i min Coop App.

Orø Brugsen er ejet af medlemmerne og har et samarbejde med Coop
omkring vareindkøb, lagerstyring og administration.
Det er uddeleren, som sammen med bestyrelsen beslutter,
hvordan butikken skal drives.
Det giver meget større handlefrihed,
end hvis vores brugs var ejet af Coop.

![Opsætning af el-ladestandere er det senest tiltag
i forhold til at følge med i udviklingen,
som Orø Brugsen har taget.
*Fotograf: Stine Birkelund Salkvist.*](el.jpg)

Overskuddet fra Orø Brugsen leveres ikke til Coop,
men overskuddet bliver på Orø i foreningen
og bruges til at sikre butikkens fremtid
f.eks. ved energirenovering og opsætning af ladestandere.
Noget af overskuddet bruges også
til at give økonomisk støtte til lokalmiljøet,
så medlemmerne kan opleve,
at det giver mening at være med i Brugsen på Orø.
Det er f.eks. skolen, Beboerforeningen, Orøstrand,
lokalforeninger, institutioner og sportsklubber på øen,
der nyder godt af tilskud eller donationer fra Orø Brugsen.

Jimmy Holmen Thorslev, der er uddeleren i vores brugs, prioriterer højt
at efterkomme kundernes ønsker med hensyn til vareudbud,
hvilket butikken som selvejende butik har handlefrihed til.
Men da efterspørgslen kan være meget svingende i løbet af året,
er det ikke altid,
at Jimmy kan love at have de samme varer i butikken over hele året.

## Udfordringerne ved ø-drift

At butikken ligger på en ø giver nogle udfordringer
med hensyn til levering af varer,
hvor vi må affinde os med,
at varerne først kan leveres op af dagen, frem for om natten.
Det betyder, at der kan være tomme hylder om formiddagen,
inden varerne kommer frem,
og personalet kan nå at få alle varer ud i butikken.

En anden udfordring er at få personale,
specielt ungarbejdere, som typisk vil være skolebørn.
På Orø skal vores store skolebørn først fra skolen i Holbæk,
før de kan være på Orø,
hvilket begrænser tidsrummet for, hvornår de kan arbejde.
P.t. mangler der også en lærling til butikken.

Personalet i vores brugs skal derfor arbejde hurtigt,
når de på samme tid både skal sætte varer op,
hjælpe og betjene kunder samt udlevere pakker,
hvilket de gør til stor tilfredshed hos både bestyrelsen og Jimmy.

Omsætningen har de seneste år været stigende,
hvilket nok skyldes øget turisme
samt flere tilflyttere og sommerhusfolk,
der køber deres dagligvarer i Brugsen.
Det er vigtigt, at vi alle bakker op,
da butikken er helt afhængig af lokal støtte.
Ser man på omsætning i forhold til overskud pr. md.
er det overskuddet i sommermånederne, der muliggør,
at butikken kan hold åbent om efteråret og vinteren.

![Omsætning pr. måned og resultat pr. måned i 2023.](diagram.jpg)

Bestyrelsen og uddeleren har et godt og tæt samarbejde,
som er vigtigt for at få dagligdagen i butikken til at fungere.
Det er også i dette samarbejde, fremtidsplanerne skal lægges.
Her vil der bl.a. være fokus på flere selvbetjeningstiltag
som egen scanning af varer og betaling via app,
da dette ville kunne frigøre personale til andre opgaver.

## Vores brugs er meget mere end dagligvarer

Det er tydeligt, at vores brugs er en livsnerve
i forhold til at kunne købe dagligvarer på øen.
Det, der måske ikke er så tydeligt,
er alt det andet, som vores brugs også står for,
og som ikke i sig selv er en overskudsforretning,
men er aktivitet som bestyrelsen og uddeler har valgt at prioritere
for at være med til at styrke og støtte lokalsamfundet på Orø.

Her er bl.a. tale om:  
1\. Indlevering og udlevering af pakker.
Mellem 2.000 og 2.500 pakker leveres om måneden gennem vores brugs;  
2\. Udlevering af receptmedicin fra Elefant Apoteket i Holbæk.
Hver eftermiddag henter en frivillig fra *Brugsens Venner*
medicinen ved færgen,
så man senere på dagen kan afhente sin medicin i butikken;  
3\. Pakning og udbringning af varer til borgere,
der er visiteret af hjemmeplejen til denne ydelse;
4\. Print af Orøposten efter bestilling.

## Fakta om Brugsen på Orø

Orø Brugsen er en selvejende forening,
som er ejet af medlemmerne af Orø Brugsforening.
Brugsforeningens formål er at skaffe medlemmerne
de bedst mulige varer til de lavest mulige priser
samt opgaver af økonomisk og almen nytte til gavn for forbrugerne.

Til opnåelse af dette formål skal brugsforeningen være medlem af Coop.

P.t. er der omkring 700 medlemmer i Orø Brugsen.
Er man i forvejen medlem af Coop gennem en anden butik,
kan man gratis flytte sit medlemskab over til Orø.
For nye medlemmer koster det et engangsbeløb på 200 kr. at blive medlem.
Medlemmer af Orø Brugsen
får gennem generalforsamlinger og bestyrelsen indflydelse
på butikkens og foreningens virke.
Derudover får medlemmer løbende tilbudt rabat på forskellige varer.

![Bestyrelsesformand Søren Hesselbjerg Nielsen
og uddeler/ direktør Jimmy Holmen Thorslev har et fint samarbejde,
og de er stolte over, hvor godt Brugsen på Orø fungerer
både med hensyn til vareudbuddet og service til kunderne.
*Fotograf: Stine Birkelund Salkvist.*](koel.jpg)

Jimmy Holmen Thorslev har været direktør / uddeler i butikken i 3 år.
Der er lidt over 20 ansatte i butikken, heraf er 6 ansat på fuldtid,
mens de øvrige ansatte arbejder på deltid.

Søren Hesselbjerg Nielsen har været med i bestyrelsen i 7 år,
de sidste 2 år som formand.
Bestyrelsen består af 5 medlemmer og 2 suppleanter,
som mødes 10 gange om året.
Bestyrelsen udsender nyhedsbreve.

*Brugsens Venner* er en gruppe frivillige (p.t. 11 personer),
som sammen med bestyrelsen hjælper
med pasning af de grønne omgivelser, hentning af medicin ved færgen,
julesokker og børnearrangementet til fastelavn,
vinsmagning og andre arrangementet til glæde for beboerne på Orø.

Hjemmeside
: <https://voresbrugs4305.dk/>
